ไฟแนนทูเดย์
โดย...ภูคา
12 ส.ค. 2559

โดย...ภูคา
จักรกฤศฏิ์ พาราพันธกุล อธิบดีกรมธนารักษ์ ปลื้มอีกแล้ว เพราะคนแห่มาจองซื้อเหรียญสมเด็จพระนางเจ้าสิริกิติ์ พระบรมราชินีนาถ เนื่องในโอกาสพระราชพิธีมหามงคลเฉลิมพระชนมพรรษา 7 รอบ 12 ส.ค. 2559 จนบัตรคิวหมดตั้งแต่ 7 โมงเช้า ส่วนเหรียญที่ระลึกทองคำ 99% น้ำหนัก 240 กรัม มีราคาสูงถึง 5.5 แสนบาทนั้น ยังไม่ถือว่าราคาแพงที่สุด เพราะเมื่อ 4 ปีก่อน กรมธนารักษ์เคยออกเหรียญที่ระลึกพระราชพิธีมหามงคลเฉลิมพระชนมพรรษา 7 รอบ 5 ธ.ค. 2554 เปิดให้จ่ายแลกเหรียญทองคำขัดเงา ราคา 5.5 แสนบาท มาแล้ว
หลังแถลงผลงาน 1 ปี ไปไม่เท่าไร พักหลังๆ ราคาลอตเตอรี่แอบแพงขึ้น ขายกันคู่หลักร้อยบาท ทำให้คิดถึง พล.ท.อภิรัชต์ คงสมพงษ์ ประธานคณะกรรมการสลากกินแบ่งรัฐบาล ช่วงหลังนี้หายไปหลายเดือน แม่ค้าเลยแอบได้ใจไม่ขาย 80 บาท เหมือนเคย งานนี้สงสัยจะจริงที่ว่าถ้า คสช.ไม่อยู่ เหล่าบรรดาเสือ สิงห์ กระทิง แรด ในวงการค้าสลากคงได้กลับฟื้นคืนชีพอีกแน่นอน